text: ДЕЛЕГИРАН РЕГЛАМЕНТ (ЕС) 2015/602 НА КОМИСИЯТА
  от 9 февруари 2015 година
  за изменение на Регламент (ЕС) № 978/2012 на Европейския парламент и на Съвета по отношение на прага на уязвимост, определен в точка 1, буква б) от приложение VII към посочения регламент
  ЕВРОПЕЙСКАТА КОМИСИЯ,
  като взе предвид Договора за функционирането на Европейския съюз,
  като взе предвид Регламент (ЕС) № 978/2012 на Европейския парламент и на Съвета от 25 октомври 2012 г. за прилагане на схема от общи тарифни преференции и за отмяна на Регламент (ЕО) № 732/2008 на Съвета (1), и по-специално член 9, параграф 2 от него,
  като има предвид, че:
  (1)
  Съгласно член 9, параграф 1, буква а) от Регламент (ЕС) № 978/2012 държава - бенефициер по ОСП, може да ползва тарифните преференции, предвидени в рамките на специалния насърчителен режим за устойчиво развитие и добро управление, при условие че се счита за уязвима поради липсата на диверсификация и поради недостатъчна интеграция в международната система за търговия, както е определено в приложение VII.
  (2)
  В съответствие с точка 1, буква б) от приложение VII в допълнение към условието по точка 1, буква а) от същото приложение, за да може една държава да се счита за уязвима, трябва общото количество на нейния внос на продукти, изброени в приложение IX, в Съюза да представлява по-малко от 2 % като стойност от общия внос в Съюза на продукти, изброени в същото приложение, с произход от държави - бенефициери по ОСП, като средна стойност през последните три последователни години.
  (3)
  Регламент (ЕС) № 978/2012 оправомощава Комисията при всяко изменение на списъка на държавите - бенефициери по ОСП, да приема делегиран акт за изменение на приложение VII с цел преразглеждане на прага на уязвимост, определен в точка 1, буква б) от приложение VII (наричан по-долу „праг на уязвимост“), така че в пропорционално изражение да се запази тежестта на прага на уязвимост, изчислен в съответствие с приложение VII.
  (4)
  С Делегиран регламент (ЕС) № 1421/2013 на Комисията (2) считано от 1 януари 2015 г. Китай, Еквадор, Малдивските острови и Тайланд бяха заличени от списъка на държавите - бенефициери по ОСП, изброени в приложение II към Регламент (ЕС) № 978/2012. Поради значителния дял на вноса по ОСП, осъществяван от горепосочените държави, във връзка с тяхното заличаване от списъка на бенефициерите е необходимо да бъде изменен прагът на уязвимост.
  (5)
  В резултат на всички изменения на списъка от държави в приложение II към Регламент (ЕС) № 978/2012, направени между влизането в сила на въпросния регламент и 1 януари 2015 г., общото количество на вноса в Европейския съюз от всички държави - бенефициери по ОСП, взето като средна стойност, през последните три последователни години (2011-2013 г.), ще намалее до 30,55 %. Ето защо с увеличаването на прага на уязвимост от 2 % на 6,5 % считано от 1 януари 2015 г. в пропорционално изражение ще се запази тежестта на прага на уязвимост, определен в приложение VII.
  (6)
  В съответствие с точка 4 от Общото споразумение между Европейския парламент, Съвета и Европейската комисия относно делегираните актове във връзка с настоящия регламент бяха проведени подходящи и прозрачни консултации, включително на експертно равнище,
  ПРИЕ НАСТОЯЩИЯ РЕГЛАМЕНТ:
  Член 1
  В точка 1, буква б) от приложение VII към Регламент (ЕС) № 978/2012 стойността „2 %“ се заменя с „6,5 %“.
  Член 2
  Настоящият регламент влиза в сила в деня след деня на публикуването му в Официален вестник на Европейския съюз.
  Той се прилага от 1 януари 2015 г.
  Настоящият регламент е задължителен в своята цялост и се прилага пряко във всички държави членки.
  Съставено в Брюксел на 9 февруари 2015 година.